SET ปิดดิ่ง 33 จุด หวั่น “ล็อกดาวน์” เซ่นยอดติดเชื้อนิวไฮ – ราคาน้ำมันร่วง
SET ปิดร่วง 33 จุด หวั่น “ล็อกดาวน์” เซ่นยอดติดเชื้อโควิด “นิวไฮ” ขณะที่ราคาน้ำมันร่วงเช่นกัน
8 ก.ค. 2564

นายชัยยศ จิวางกุร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวลงมาจาก 2 ปัจจัยหลัก ทั้งราคาน้ำมันปรับตัวลง และสถานการณ์การแพร่ระบาดไวรัสโควิด-19 ในประเทศยังหนักหลังจำนวนผู้ติดเชื้อโควิดวันนี้พุ่งทำนิวไฮกว่า 7 พันราย แนวโน้มรัฐบาลอาจต้องใช้มาตรการล็อกดาวน์ นักลงทุนจึงเลือกลดความเสี่ยงก่อน
นอกจากนี้ ตลาดในภูมิภาคเอเชียส่วนใหญ่ก็ติดลบ เช่นเดียวกับดาวโจนส์ฟิวเจอร์สที่ปรับตัวลง และตลาดในยุโรปที่เทรดบ่ายนี้ต่างก็ปรับตัวลงราว 1.5-2% จากความกังวลธนาคารกลางสหรัฐฯ (เฟด) จะปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) แม้ว่าจะไม่เกิดขึ้นเร็วแต่ก็กระทบต่อ Sentiment ตลาดฯ
แนวโน้มการลงทุนในวันพรุ่งนี้ (9 กงค.) นายชัยยศ กล่าวว่า หากจำนวนผู้ติดเชื้อโควิด-19 รายวันยังเพิ่มขึ้น ก็อาจจะทำให้ตลาดฯปรับตัวลงได้อีก โดยให้แนวรับ 1,530 จุด ส่วนแนวต้าน 1,560 จุด แนะติดตามสถานการณ์การแพร่ระบาดโควิดในประเทศ และประเด็นการล็อกดาวน์ ส่วนสัปดาห์หน้าก็ให้ติดตามการทยอยประกาศผลประกอบการของกลุ่มแบงก์งวดไตรมาส 2/64
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,949.51  ล้านบาท ปิดที่ 111.50 บาท ลดลง  5.50 บาท
PTT มูลค่าการซื้อขาย 4,819.55  ล้านบาท ปิดที่ 37.25 บาท ลดลง 1.50 บาท
PTTEP มูลค่าการซื้อขาย 3,194.41 ล้านบาท  ปิดที่ 114.50 บาท ลดลง  4.00 บาท
BDMS มูลค่าการซื้อขาย 2,871.22 ล้านบาท  ปิดที่ 24.00 บาท เพิ่มขึ้น 0.50 บาท
BANPU มูลค่าการซื้อขาย 2,687.31 ล้านบาท  ปิดที่ 13.00 บาท ลดลง  0.40 บาท